
I. РАЗДЕЛ „ВЪВЕДЕНИЕ“
Общинската	програмата за намаляване на риска от бедствия се разработва на основание чл. 6д и чл. 65б. т. 1 от Закона за защита при бедствия (ЗЗБ) и съгласно Указания за разработването и изпълнението на областни и общински програми за намаляване на риска от бедствия от Съвета за намаляване на риска от бедствия към Министерския съвет на Република България.
Общинската програма за намаляване на риска от бедствия е със срок на действие пет години и обхваща периода от 2021 – 2025 г. 
	За изпълнение на целите на Областната програма за намаляване риска от бедствия и във връзка с намаляване на рисковете, определени с Общинския план за защита при бедствия, се разработва Общинската програма за намаляване на риска от бедствия, която съдържа:
1. Оперативни цели.
2. Дейностите за реализиране на оперативните цели.
	Общинската програма ще спомогне за систематизиране на подхода за намаляване на съществуващите рискове и недопускането на нови, повишаване на готовността и способностите за реагиране и бързото възстановяване след бедствия, при спазване на принципа „да изградим отново, но по-добре“.
	Настоящата програма взема предвид Националния план за защита при бедствия, Общинския план за защита при бедствия, приет през 2019 г. от Общински съвет - Враца, Националната стратегия за адаптация към изменението на климата и Плана за действие, както и съпътстващите ги секторни оценки, следвайки международния, националния и областния подход за осигуряване на съгласуваност на политиките за намаляване на риска от бедствия, за адаптирана към промените в климата и за устойчиво развитие.
	Програмата взема предвид и изготвените, в изпълнение на изискванията на Решение 1313/2013 г./ЕС на Европейския парламент и на Съвета относно механизма за гражданска защита на Съюза, „Обобщен доклад за елементите от оценките на риска от бедствия в Република България“ и „Доклад за способностите за управление на риска в Република България“.
	Общинската програма има за цел да спомогне и за осигуряването на цялостен, всеобхватен и интегриран подход към управлението на риска и постигането на устойчивост при бедствия, което е една от препоръките, залегнали в доклада от извършената през 2015 г. обща партньорска проверка на системата за управление при бедствия в страната, осъществена по линия на Програма за партньорски проверки в рамките на сътрудничеството в областта на гражданската защита и управлението на риска от бедствия на Европейския съюз за 2015-2016 г.. В основата на това е осигуряването на добра координация между отделните заинтересовани страни, недопускане дублирането на дейности и ресурси, и приоритизирането на инвестициите за намаляване риска от бедствия, като се отчита негативното въздействие на рисковете, установените пропуски в капацитета, ефективността и ефикасността на мерките и въздействието на промените в климата.
	Намаляването на риска от бедствия е обмисляне и справяне с широк спектър от рискове, от честите и малки, които възникват в нашето ежедневие, до настъпване на редки събития с по-мащабни последици:
· осигуряване на всекидневни нужди – храна, вода, лекарства;
· наводнения и засушавания, с които можем да се справим;
· пожари, свлачища, малки земетресения;
· опустошителни бури, наводнения;
· земетресение катастрофални последствия.
	Идентифицирането на опасностите, които могат да предизвикат проява на бедствия е продължителен процес, насочен към съобразяване не само с проявили се и съществуващите в момента, но и към развитието им във времето. Необходимо и особено важно е да се отчита историческото развитие на опасностите, тъй като инциденти, които са се случили или са били избегнати, могат да допринесат за анализиране на историческата повторяемост на някои бедствия - природни или причинени от човешка дейност. През последното десетилетие Република България бе засегната от голям брой и с висок интензитет бедствия, което поставя страната ни в териториите, характеризиращи се с висок риск в тази сфера.
	През последните години на територията на община Враца възникнаха редица бедствия, които предизвикаха значителни щети на имоти на физически лица, общинско имущество и инфраструктура.
	1. Територията на община Враца е изложена на следните видове опасности: 
	1.1. Природни бедствия.
	1.1.1. Наводнения. 
	В последните години наводненията в целия свят са често проявяващи се бедствия. Те причиняват огромни щети, тъй като засягат урбанизирани територии, продуктивни земеделски земи и горски масиви и не рядко са свързани с човешки жертви. В съответствие с научната класификация за този вид опасности и съгласно Закона за водите, наводненията могат да бъдат природни и техногенни.
	1. Природни наводнения:
	- наводнения от речни разливи - разрушаване на язовирни стени, диги или други хидротехнически съоръжения, стеснени и с намалена проводимост, затлачени речни русла, дерета и канали;
	- поройни наводнения - наводнение, предизвикано от падане на обилни, поройни валежи - над 30 л/m2 или при интензивно топене на снеговете и препълване на канализационната мрежа за повърхностни води.
	2. Техногенни наводнения:
	- наводнения от аварии и неправилно управление на хидротехнически съоръжения; 
	- наводнения, причинени от преднамерени действия. 
	Наводненията на територията на община Враца обикновено са поройни. Те се проявяват когато интензивността на водообразуване при проливни валежи наруши отточния модул на терените в населените места. Намаляването на риска от наводнения се осъществява преди всичко чрез изграждане на хидротехнически съоръжения, добро устройствено планиране на територията и не на последно място - повишаване на готовността за предотвратяване или намаляване на негативните последици от наводнения.
	На територията на община Враца се намират 22 броя язовири, 9 броя са собственост на община Враца, 11 броя на Държавно предприятие „Управление и стопанисване на язовирите“ (ДПУСЯ), яз. „Дъбника“, намиращ се в гр. Враца, собственост на „Напоителни системи“ ЕАД и яз. „Станьов дол“, намиращ се в с. Бели извор, собственост на Холсим България АД.
	Вследствие на поройните дъждове от 31.07.2014 до 04.08.2014 г., бяха разрушени преливниците и енергогасителите на яз. Девене и яз. Три кладенци, които са предадени на държавата. Предстои изграждане на нови съоръжения.
	На 05.05.2017 г., вследствие на падналия проливен дъжд в село Лиляче, община Враца, бяха наводнени 25 къщи и разрушена част от инфраструктурата (улици, водостоци, дерета). За възстановителни работи в село Лиляче са отпуснати над 120 000 лв. от Междуведомствената комисия за възстановяване и подпомагане към министерски съвет. Възстановена е и сумата от 6 951,92 лв. за направени непредвидени разходи за спасителни и неотложни аварийни работи по уличната мрежа и пътните мостови съоръжения.
1.1.2. Горещи вълни
	Към природните бедствия могат да се отнесат и екстремните температури. Това са аномално  високи температури през лятото - горещини. Освен, че затрудняват ежедневната дейност на човека, екстремните горещини причиняват различни аварии и кризисни ситуации. Екстремните горещини могат да вземат и човешки жертви.
1.1.3. Метеорологични рискове (бури, екстремни горещини, усложнена зимна обстановка и студ). 
	Силните ветрове са често явление за община Враца. Средногодишният брой на дни със силен (ураганен) вятър е между 5 и 20 дни. Силните ветрове на територията на общината могат да доведат до прекъсване на електроснабдяването, късане на въздушните далекопроводи, разрушаване на жилищни сгради, пречупване на клони и дървета, нарушения на инфраструктурата и са заплаха за живота, здравето и имуществото на хората. 
	Спецификата на климатa е в основата и на възможни снегонавявания. Снежните виелици и заледявания са често явление за територията на община Враца. Те са характерни за месеците декември и януари, но могат да се проявят и през останалите зимни месеци. Снежните бури и заледявания водят до нарушаване на въздушните комуникации, блокиране на пътищата и е възможно да поставят в рискова ситуация живота на много хора. Снеговалежите могат да имат бедствен характер главно в населените места и да причинят блокиране на транспорта, прекъсване на електроснабдяването и водоснабдяването, затруднения в медицинското осигуряване и снабдяването с хранителни продукти на населението. Ниските температури са причина за заледяване на пътните платна, надлезите, обледеняването на електропроводи и други открити комуникационни линии.
	Kритични участъци от пътната инфраструктура на територията на община Враца са:
	- района на село Вировско – м.  Белите скали, на границата със село Тлачене;
	- село Лиляче – стръмната част при язовира; 
	- село Бели извор – стръмната част при входа на селото;
	- село Костелево – завоя по посока село Върбешница;
	- село Девене - Три Кладенци – м. Откритите полета; 
	- участъка с. Девене – с. Чирен – м. Китката, в района на ПГХ „Чирен”; 
	- село Згориград - стръмната част след вход (табела).
При възникване на бедствено положение вследствие на снежни бури, снегонавяване и обледяване се въвежда плана за защита при бедствия в частта „Снежни бури, снегонавяване и обледяване“ и при неговото реално изпълнение по време на операцията се проверяват необходимостта от промени в плана, произтичаща от приетите условия.
При конкретната опасност може да се доведе до прекъсване на електричество, срив на икономиката, снабдяване на населението с необходимите продукти от първа необходимост, предизвикване на ПТП-та, измръзване на хора. 
Също така е прието, че бедствената ситуация ще бъде с различен обхват и интензивност. В тази връзка, планирането на реагирането е насочено да обхване колкото е възможно по-голяма територия, като се отчита възможността за възникване на бедствие и ситуации на няколко места едновременно в общината.
Изградената Национална система за предупреждение към БАН е ефективна. В Общинска администрация – Враца ежедневно се получават бюлетини с прогноза за опасните метеорологични явления на територията на Република България – респективно за община Враца. Създадена е организация  за информиране на населението чрез публикуване на актуална информация на официалния сайт на Община Враца за очакваните метеорологичните явления на територията на общината. Тази информация се предоставя и на дежурните по ОбСС за приемане и обработване на сигналите, свързани с опасните метеорологични явления.
	През месец февруари и месец март 2018 г., вследствие на ураганен вятър, преминал през територията на град Враца бяха нанесени значителни материални щети на обществени сгради, търговски обекти, частни домове, както и на част от инфраструктурата в гр. Враца и населените места в общината. 
	С ПМС № 63/2018 г. са отпуснати средства от МКВПМС за възстановяване на щетите от бедствието в размер на 506 951,00 лв., от които:
	- 46 263,03 лв. за частни лица; 
	- 405 716,96 лв. за възстановяване на общински имоти;
	- 6 951,00 лв. за възстановяване на улици, пътни и мостови съоръжения в с. Лиляче.
	На 21.12.2019 г. в резултат на бурния вятър, преминал през територията на град Враца, бяха причинени щети по фасади на сгради, прекъсване на електроподаването, паднали дървета и стълбове. Бяха предприети съответните действия за отстраняване на последиците от бедствието.
	Силният вятър на територията на град Враца на 15.05.2020 г. нанесе щети по сгради, автомобили, счупени клони на дървета и прекъснати електрозахранващи кабели. Бяха причинени сериозни имуществени щети на два частни имота, намиращи се на ул. „Цвета Кръстенякова“  в близост до Военно окръжие – Враца. Със Заповед № 894/15.05.2020 г. беше обявено частично бедствено положение на територията на община Враца. След изпратено искане за финансиране от Междуведомствената комисия за възстановяване и подпомагане към министерски съвет, бяха отпуснати 24 000 лв. за възстановяване на щетите на частните имоти.
	Вследствие на усложнената метеорологична обстановка на територията на община Враца - ниските температури и обилните валежи от дъжд, сняг и лед, бяха нанесени щети на общинско имущество и инфраструктура. Беше обявено частично бедствено положение на територията на община Враца за кв. Бистрец в гр. Враца, с. Бели извор и с. Горно Пещене. Изпратена е информация съгласно Приложение № 1 от Правилника за организацията и дейността на Междуведомствената комисия за възстановяване и подпомагане към Министерски съвет и Искане за финансиране.
1.1.4. Суша. 
	Засушаването е следствие от намаляването на валежите за дълъг период от време. Често редица метеорологични елементи като високи температури, силни ветрове и ниска относителна влажност се проявяват съвместно със засушаването, което прави това явление много силно изразено. Установената негативна тенденция в многогодишните изменения на валежите за много райони на България, респективно и община Враца, показва, че съществува вероятност за проява на засушавания в страната. Това налага да се изследва и анализира риска от суша и да се разработят и прилагат мерки за неговото намаляване и възможно отстраняване.
1.1.5. Земетресения.
Сеизмичните въздействия се характеризират със своята непредвидимост, особено по отношение на времето, поради което при проявата им се причиняват големи по размер последици - жертви и пострадали сред населението, значителни материални щети и др.
Територията на община Враца попада в сеизмична зона от 3-то степенно  значение, където максималните земетресения се очакват до 7 степен по скалата Медведев-Шпонхойер–Карник. Оценено е, че земетресения с магнитуд над 6,5 могат да се очакват веднъж на 550-600 години. Градовете, за които основен принос към сеизмичната опасност имат междинно фокусните земетресения (Вранча, Румъния) са Видин, Монтана, Враца, Плевен, Шумен, Търговище, Силистра, Разград, Добрич, Ловеч.
При възникнало земетресение се информират частите на Единната спасителна система (ЕСС) – РСПБЗН, РУ към ОД на МВР – Враца, БЧК-Враца и центровете за СМП.
1.1.6. Свлачища.
	Свлачището е природно явление, при което се нарушава устойчивостта на големи земни маси и се създават предпоставки за придвижването им. Причините за възникването на свлачища са свързани със силно пресечения релеф и други специфични геоложки дадености в определени райони.
На територията на Община Враца, след извършени инжинеро-геоложки огледи от „Геозащита - Плевен“  ЕООД, са регистрирани свлачища и ерозионни деформации, както следва:
1. Съвременно периодично-активно свлачище, на пътя гр. Враца - с. Веслец и платното на  ул. „Хр. Ботев” в с. Веслец. Регистрирано под № 06.1078.02 (Писмо/доклад изх. № 29/28.13.2014 г. на „Геозащита Плевен” ЕООД).
             2. Свлачищна деформация в района  на ул. ”Скакля”, в с. Горно Пещене. Регистрирано новообразувано свлачище под № VRС10.16897.03. (Писмо изх. № 08-00-497/24.11.2014 г. на МРРБ, Писмо изх. №08-00-497(2)/06.11.2014 г. на „Геозащита Плевен” ЕООД).
3. Свлачищна деформация в района  на ул. ”Бузлуджа № 7”, в с. Горно Пещене. Регистрирано новообразувано свлачище под № VRС10.16897.02. (Писмо изх. №08-00-403/28.08.2014 г. на МРРБ; Писмо изх. №08-00-403(2)/06.11.2014 г. на „Геозащита Плевен” ЕООД).
4. Съвременно, периодично-активно свлачище, на ул. „Волга“ и ул. ”Гео Милев” и ул. ”Драва” в с. Тишевица. Регистрирани под № 06.7250.01 и № 06.7250.02 (Писмо/доклад изх. №29/28.03.2014 г. на „Геозащита Плевен” ЕООД).
5. Свлачищна деформация в участък на път ІІІ-1306, (Кнежа – Искър) – Глава – Койнаре – Чомаковци – Липница – Габаре – Върбица – Вировско – Тишевица – Горно Пещене - (Враца - Борован), при км 62+000, в землището на гр. Враца. Регистрирано под № VRC 10.12259.02 като съвременно. (Писмо с изх. № 77/07.05.2015 г. на „Геозащита Плевен” ЕООД). В режим на периодично наблюдение.
6. Новопоявена свлачищна деформация в района на ул. ”Капитан Петко Войвода” в с. Три кладенци. Регистрирано под № VRC 10.73119.01 (Писмо с изх. № 151/15.09.2015 г. на „Геозащита Плевен” ЕООД). В режим на периодично наблюдение.
7. Ерозионни деформации по бреговете на р. Скът, в района на мост на път ІІІ-1306 (Кнежа – Искър) – Глава – Койнаре – Чомаковци – Липница – Габаре – Върбица – Вировско – Тишевица – Горно Пещене - (Враца - Борован). (Писмо с изх. № 96/05.11.2014 г. на „Геозащита Плевен” ЕООД).
8. Ерозионни деформации по бреговете на дере, ляв приток на р. Скът, в участък при мост на път VRС 2040 с. Баница - с. Мало Пещене. (Писмо с изх. № 96/05.11.2014 г. на „Геозащита Плевен” ЕООД).
9. Ерозионна деформация в участък на път VRС 2040 (с. Баница - с. Мало Пещене) при входа на с. Мало Пещене. (Писмо с изх. № 95/05.11.2014г. на „Геозащита Плевен” ЕООД).
10. Ерозионна деформация по откос в района на ул.”Теменуга” гр. Враца. (Писмо с изх. № 95/26.07.2013 г. на „Геозащита Плевен”ЕООД).
11. Новопоявена свлачищна деформация в участък от общински път VRC 1089/ІІ-16, Ребърково - Зверино/Лютиброд –Граница община (Мездра – Враца) – Челопек /ІІІ -1004/, при км 3+750, землище на с. Челопек, община Враца, регистрирано под № VRC 10.80311.01. (Писмо с изх. № 152/15.09.2015 г. на „Геозащита Плевен” ЕООД). В режим на периодично наблюдение.
12. Ерозионна деформация, проявена в участък на общински път VRC 1089/ІІ-16, Ребърково-Зверино/Лютиброд – Граница община (Мездра – Враца) – Челопек /ІІІ -1004/, при км 2+100, землище на с. Челопек, община Враца, регистрирано под № VRC 10.80311.01 (Писмо с изх. № 152/15.09.2015 г. на „Геозащита Плевен” ЕООД). В режим на периодично наблюдение.
В района на хижа „Вестител“ са се образували деформации, проявени по терена и стълбищните площадки от алеите към хижата. Извършен е инженерно-геоложки оглед от „Геозащита“ ЕООД – клон Плевен, в чието становище е изразено, че състоянието на склона се оценява като потенциално за развитие на свлачищни процеси. 
Извършен е инженерно-геоложки оглед от „Геозащита“ ЕООД – клон Плевен на ерозионни деформации и скални обрушвания, проявени по откос на общински път VRC1030/I-1, Мотана- Враца /с. Бели извор – с. Власатица/ III-103, в района на язовир „Агов дол“. Дестабилизираните скални късове от откоса падат в зоната на пътното платно, като запълват отводнителната канавка и създават опасност от възникване на злополуки и пътнотранспортни произшествия. 
Във връзка с ерозиралите деформации по двата обекта и становищата на „Геозащита“ ЕООД – клон Плевен, Община Враца ще предприеме необходимите мероприятия по овладяване на процесите.
В резултат на свлачищни процеси е възможно създаване на следната обстановка:
· пълни, частични и слаби разрушения на сградния фонд в района на свлачището;
· човешки жертви и затрупани хора, нуждаещи се от спасяване;
· разрушаване на инфраструктурни обекти.
Превантивните мерки, които е необходимо да се предприемат са отвеждането на повърхностните води от мястото на свлачищния масив и неотложни укрепителни работи за изграждане на подпорни стени или заскаляване на участъците.
1.1.7. Пожари.
	Пожарът е неконтролируемо горене във времето и пространството, свързано със заплаха за собствеността, живота и здравето на хората и околната среда. Като стихийно бедствие той възниква при нарушаване на противопожарните изисквания от населението при: 
	- опалване на стърнищата; 
	- палене на огньове в горските участъци и лесозащитните пояси; 
	- повреди в електроснабдителната мрежа; 
	- неправилно боравене с газ за домакински нужди;
	 - неконтролируема игра с огъня от деца. 
	На територията на  общината има риск от възникване на горски и полски пожари през периода от месец май до октомври. Високите температури, продължително засушаване и изсъхване на растителността в съчетание с човешка небрежност, създават условия за възникване на горски и полски пожари.
	Горските пожари са една от основните опасности за състава, структурата и функционирането на горските екосистеми. Климатичните промени през последното десетилетие и човешката небрежност доведоха до повишаване на честотата на възникване на горските пожари и размера на засегнатите от тях територии. Антропогенният характер на над 90% от пожарите налага категоризирането на горите в близост до урбанизирани територии като високорискови. В настоящия момент такива са около три четвърти от горите в България.
	На територията на община Враца горските територии са с обща площ 20 533.600 дка. 
	Не са редки случаите на полски пожари предизвикани от земеделски стопани при палене на стърнища, от пастири, и при изгаряне на сухи тревни площи и растителни отпадъци при почистване на дворове. Това изисква провеждане на своевременно ефективни, спасителни и гасителни мероприятия за защита на живота и здравето на населението, опазване на горите и околната среда.
1.2. Заразни болести.
1.2.1. Заразни болести при човека.
В епидемиологията епидемия e налице, когато нови случаи на определено заболяване, при определена популация и през определен период, значително надхвърлят обичайното и очакваното, и е налице масово разпространение на заболяването.
Епидемията се отнася до локално разпространение, но ако излезе извън границите на страна и континент, се смята за пандемия.
Най-често причинителят за епидемията е инфекциозен агент, така че става дума за инфекциозно заболяване, като чума, коронавирус, грип и др.
Коронавирусната болест 2019 е епидемия в България, започнала в началото на 2020 година. Тя е част от световната пандемия на заболяването коронавирусна болест 2019 (COVID-19), причинявано от вируса SARS-CoV-2. Първият доказан случай на болестта в България е от 8 март 2020 г.. Създаден е Национален оперативен щаб. Въведени са противоепидемични мерки с цел недопускане на разпространяване на заразата. 
На общинско ниво е създаден Общински оперативен щаб за борба с грип, вкл. COVID-19 и Остри респираторни заболявания (ОРЗ), в който са включени и представители на Единната спасителна система. Издадени са заповеди на кмета на Община Враца за извършване на съвместни проверки, относно спазването на въведените от министерство на здравеопазването противоепидемични мерки. 
Активните случаи в община Враца към 09.02.2021 г. са 151, от които 31 са хоспитализирани. Новозаразени – 18, карантинирани за 10-дневен период – 76 лица. В учебни заведения диагностицирани са 3 лица, контактни – 12, персонал – 7, контактен 1. В детските градини няма диагностицирани деца с COVID-19, контактни – 22 лица, от персонала са диагностицирани 2 лица, контактни няма. В детските яслите в община Враца няма болни от COVID-19.

1.2.2. Заразни болести при животните и растенията.
	Съществуващите производствено-икономически условия, структурата на селското стопанство, влошената епизоотична и епифитотична обстановка, търговията, вносът и износът с живи животни, продукти от животински и растителен произход, възникване на вирусна епидемия, са условия за възникване на огнища на биологично заразяване. 
	Границите на биологичното огнище се определят от специализирани противоепидемични и противоепизоотични формирования на компетентните ветеринарни власти и вирусолози, които в дадени условия действат синхронизирано, а тези на поразените растения се определят от фитосанитарните инспектори в Българска агенция по безопасност на храните.
Огнища на биологично заразяване са териториите, с намиращите се на тях хора,  съоръжения, материални ценности и околната среда, подложени на непосредственото въздействие на бактериалните агенти и токсини, които са в състояние да бъдат източници на разпространение на инфекциозни заболявания сред хората.
1.3. Техногенни аварии
1.3.1. Производствени аварии.
	На територията на Република България работят предприятия, класифицирани и регистрирани като „предприятия с висок рисков потенциал”, както и „предприятия с нисък рисков потенциал”, съгласно изискванията на Закона за опазване на околната среда и Наредбата за предотвратяване на големи аварии с опасни вещества и за ограничаване на последствията от тях. Това са предимно предприятия от химическата промишленост, производство и търговия с взривни вещества, предприятия за нефтопреработка и търговия с петролни продукти и газ. 
На територията на община Враца има регистрирани три предприятия, които влизат в класификацията като „предприятия с висок рисков потенциал” - „Булгартранз” ЕАД Чирен, „Камибо” ООД-ТП Хименерго Враца, „Петролна база - Враца” (обща вместимост 80 580 т.) и едно с нисък рисков потенциал - „Никас“ ООД в землището на с. Лиляче (склад за взривни вещества). Изготвени са вътрешни и външни аварийни планове и за четирите обекта. Ежегодно се проиграват външните аварийни планове.
През 2019 г. от „Камибо” ООД-ТП Хименерго Враца беше извозен, съхраняващия се серовъглерод. Предстои сваляне на нивото му от регистъра на предприятията с висок рисков потенциал, съгласно законовите разпоредби и правомощията на РИОСВ.
Със заповед на министъра на околната среда и водите се създава комисия за извършване на ежегодни съвместни проверки на операторите на предприятия и/или съоръжения с висок и нисък рисков потенциал.
	Големите промишлени аварии често имат тежки последствия върху населението и околната среда, освен това въздействието може да засегне територии извън самите обекти. Това подчертава необходимостта от подобряване на съществуващия контрол на опасностите от големи промишлени аварии, които включват опасни вещества и предприемане на подходящи превантивни действия за осигуряване на високо ниво на защита за населението и околната среда.
1.3.2. Ядрени аварии.
	Въпреки строгите мерки за сигурност при работата на различните видове ядрени реактори и наличието на автоматизирани системи за управление, контрол и защита, практиката по експлоатацията им показва, че е възможно възникването на ситуации, които са съпроводени с аварийно изпускане на радиоактивни вещества в околната среда.
	Радиоактивно замърсяване би могло да се получи, както при аварийна ситуация в АЕЦ “Козлодуй”, съпроводена с изпускане в околната среда на радионуклеиди, така и при трансграничен пренос на радиоактивни вещества (АЕЦ Черна вода, Румъния), вследствие на ядрена или радиационна авария в други страни, а също и при инциденти с транспортни средства (автомобили, ж.п. вагони, плавателни средства и самолети), превозващи радиоактивни материали.
	През последните години се забелязва и тревожна тенденция на увеличаване на опитите за злонамерено използване на радиоактивни източници за терористични цели. В тази връзка, както и за изпълнение на Плана за действие на ЕС за усилване на мерките за противодействие на терористични заплахи, свързани с химически, биологични, радиоактивни и ядрени (ХБРЯ) материали от 2009 г., е създадена междуведомствена работна група от експерти в Република България.
	Община Враца се намира на 70 км. от АЕЦ „Козлодуй“ и е извън застрашената 30 километровата зона.

1.3.3. Транспортни катастрофи.
Транспортни катастрофи са автомобилни, железопътни и авиационни.
	През територията на общината преминават важни железопътни и шосейни коридори с национално и международно значение. Град Враца е пресечна точка на два от най-големите европейски транспортни коридора – коридор № 4 (Дрезден/Нюрнберг–Прага–Виена/Братислава–Будапеща–Крайова/Констанца–Видин–Враца Солун/Пловдив Истанбул), чието значение нарасна след влизането в експлоатация на Дунав мост 2, и коридор № 7 (Рейн –Майн- Дунав). През община Враца минава път II 15, който е гръбнак на пътната инфраструктура във Врачанска област. Чрез него се осъществява връзка с най-натоварения в момента български ферибот в гр. Оряхово, както и с коридор № 7. Електрифицирана линия свързва град Враца с Мездра –София –Роман –Червен бряг, Видин –Лом. Връзката със съседните райони се осъществява и чрез второкласни и третокласни пътища. Основните транспортно-комункационни оси са развити в западно-източно направление (по протежението на път Е79), както и в субмеридионално направление, по протежението на второкласния път 15, в направлението към Мизия и Оряхово, по които се транспортират различни по количества и вид химически, пожароопасни и взривоопасни продукти. 
	При аварии или катастрофи с железопътни или автоцистерни е възможно да се получат разливи на химически опасни или токсични продукти, свързани със загазоване на различни по мащаби райони, със замърсяване на почви от разливане и на водоеми от просмукване на продуктите. При самолетни катастрофи е възможно да се получат голям брой жертви сред пътниците, а ако катастрофата е над населено място са възможни разрушения и допълнителни жертви сред населението, намиращо се в района на авиационната катастрофа.
1.4. Терористични актове.
	Терористичните действия са предварително обмислени и детайлно планирани и се извършват от организации с различен конспиративен ред или 16 конспиративна клетъчна структура, която не се идентифицира с конкретна държава. 
	Обекти на терористични актове са публични личности (както български така и чужди граждани), превозни средства, сгради и прояви с масово събиране на хора като например зали, ритуални домове, транспортни средства, гари, летища, големи магазини, митинги, концерти на открито, спортни прояви и т.н., при което разрушенията са огромни, а човешките жертви – многобройни. Вероятни обекти за извършване на терористични актове са също така и посолства, представителства и културно-информационни центрове на страни-членки на ЕС и НАТО. Не следва да се изключва и възможността да се въздейства върху обекти от критичната инфраструктура на страната, въпреки предприеманите мерки по осигуряване на физическата им защита и сигурността на такива обекти. 
	С развитието на високите технологии се появиха и т. н. кибертерористи. Техни основни обекти за поразяване са информационните системи, управляващи сложни технологични процеси, както и информационните системи в държавното управление, финансите, отбраната и т.н.
	Използваните от терористите средства за поразяване могат да се дефинират в три групи: 
	- взривни устройства; 
	- средства за физическо и психологическо поразяване на много хора, причиняващи значителни екологични щети: източници на йонизиращи лъчения, токсични химични и биологични вещества. Веществата, материалите и микроорганизмите, използвани като средство за унищожаване се дефинират като оръжия за масово унищожение (ОМУ); 
	- високи технологии - персоналните компютри и връзките между тях, компютърните вируси и т.нар. логически бомби, чрез които могат да модифицират или унищожават бази от данни и програмно осигуряване или да блокират нормалната работа на компютрите. 
[bookmark: _GoBack]	Основната опасност от организиране и осъществяване на терористичен акт на територията на страната и община Враца, остават евентуални действия на отделни лица, групи и организации, български или чужди граждани, или радикални елементи, проникнали по каналите за нелегална миграция. 
	Съществуват фактори, които създават предпоставки за възникване терористична заплаха срещу Република България, както и община Враца: 
	- обособен контингент от трайно установили се чужди граждани от рискови държави;  
	- наличието на значителен миграционен поток от транзитно преминаващи лица и такива, търсещи закрила у нас;
	- дейността на религиозни фондации и други неправителствени организации сред българската мюсюлманска общност, насочена към нейното консолидиране на базата на крайни форми на исляма; 
	- наличието в страната на отделни симпатизанти на терористични организации и радикални формирования, както на политическа, така и на религиозна основа; 
	- вътрешният криминален контингент в Р България и община Враца, и по-конкретно организираната престъпност и възможните й връзки с терористични структури. 
	- приоритетните направления на външната политика и участието на страната в областта на сътрудничеството със ЕС и НАТО срещу тероризма 
	Възможните сценарии за извършване на терористична дейност в страната и на територията на община Враца могат да бъдат следните: 
	- смъртоносно въздействие върху големи групи от хора с цел множество жертви; 
	- нарушаване на целостта или разрушаване на знакови сгради или обекти от критичната инфраструктура с цел последващи поразяващи въздействия или шантаж;
 	- вземане на заложници с цел шантаж;
 	- проникване в компютърно управлявани мрежи от системи за управление на ресурси (енергоснабдяване, газоснабдяване, водоснабдяване и др.) с цел нарушаване на нормалния начин на функционирането им и шантажиране на обществото.
	Очакваните последствия от извършен терористичен акт са изключително тежки. Най-тежка обстановка може да се очаква при терористични актове с вземане на заложници. При това могат да се очаква кризата да се развие и да добие трансграничен характер.
	Община Враца има изготвен План за противодействие на тероризма и защита при терористична дейност, който е разработен в отговор на устойчивото нарастване на нивата на терористична заплаха в глобален мащаб, в изпълнение на чл. 5, ал. 1, чл. 16, чл. 22 , ал. 3 и чл. 23, ал. 1 от Закона за противодействие на тероризма и Решение № 669/02.11.2017 г. на Министерски съвет на Република България за приемане на  Национален план за противодействие на тероризма. Планът е съгласуван със съответните институции за действие и взаимодействие, и е приет с Решение № 690 от 30.01.2018 г. от Общински съвет – Враца.
II. РАЗДЕЛ „ОПЕРАТИВНИ ЦЕЛИ И ДЕЙНОСТИ ЗА ПЕРИОДА 2021-2025 г.“

	Оперативна цел (от ОПНРБ)
	Дейности за реализиране на оперативните цели (определени на общинско ниво)
	Отговорна институция

	Повишаване на обществената осведоменост и изграждане на познания за риска от бедствия в компетентните органи, частния сектор и населението, и споделяне на опит, извлечени поуки, реализирани добри практики, тренировки и обучения.
	Провеждане на разяснителни кампании сред населението /информационни дни/ обучения за органите на изпълнителната власт /състезания/ конкурси, свързани със защитата при бедствия за деца.
	ОбСНРБ, органи на МВР и БЧК

	
	Организиране и участие на ОбСНРБ, Общинска администрация и на населението в обучения, тренировки и учения при различни видове бедствия.
	ОбСНРБ, органи на МВР и БЧК

	
	Насърчаване на обучението в системата на предучилищното и училищното образование и в системата на висшето образование за риска от бедствия, включващо превенция, готовност, реагиране и възстановяване. 
	Училища, органи на МВР, висши училища, БЧК и Общинска администрация


	
	Въвеждане на механизми за систематизиране провеждането на обучение за защита при бедствия на служителите на Общинска администрация и населението.
	ОбСНРБ

	
	Провеждане на работна среща на тема „Ролята и мястото на кмета и кметския наместник при превенция за намаляване на риска от бедствия и възникване на бедствени ситуации“.
	Секретаря на ОбСНРБ, мл. експерт УК и ОМП, кметове, кметски наместници

	
	Публикуване на официалната страница на Общината за набиране на кандидати за създаване на доброволно формирование към Община Враца.
	Секретаря на ОбСНРБ и мл. експерт УК и ОМП

	
	Провеждане на тренировки по проиграване на кризисни ситуации във  високорисковите предприятия с членовете на Общинския щаб за изпълнение на Общинския план за защита при бедствия, съгласно външните аварийни планове.
	Секретаря на ОбСНРБ и мл. експерт УК и ОМП

	
	Извършване на обучение и тренировка по изпълнение на аварийните планове на язовирите, собственост на Община Враца.
	Секретаря на ОбСНРБ, мл. експерт УК и ОМП и оператор на язовини стени

	Осигуряване на непрекъснатост на доставките на основни стоки/услуги.
	Засилване ролята на платформите за намаляване на риска от бедствия на национално, областно и общинско ниво.
	Секретаря на ОбСНРБ, мл. експерт УК и ОМП

	
	Провеждане на обучения за повишаване на капацитета за управление на риска от бедствия на служителите от администрацията за изпълнение на дейности по защита при бедствия.
	Секретаря на ОбСНРБ и мл. експерт УК и ОМП

	
	Извършване на прегледи на нормативните актове свързани с управлението на риска от бедствия и иницииране на промени, при необходимост.
	Секретаря на ОбСНРБ, и мл. експерт УК и ОМП

	
	Осигуряване на доставките на основни стоки/услуги.
	Общинска администрация

	
	Привличане на частния сектор в управлението на риска от бедствия.
	Общинска администрация

	Прилагане на единен и цялостен подход към управлението на риска от бедствия на административно ниво.
	Извършване на периодична оценка на риска от бедствия и оценка на способностите за управление на риска. 
	Секретаря на ОбСНРБ и мл. експерт УК и ОМП

	
	Преразглеждане и актуализиране на общинския план за защита при бедствия при необходимост.
	Секретаря на ОбСНРБ и мл. експерт УК и ОМП

	
	Разработване на общинската програма за намаляване на риска от бедствия и годишни планове за изпълнението и.
	Секретаря на ОбСНРБ и мл. експерт УК и ОМП

	
	Изготвяне на годишни доклади за състоянието на защитата при бедствия в община Враца.
	Секретаря на ОбСНРБ и мл. експерт УК и ОМП

	
	Изготвяне и изпълнение на годишни планове за изпълнение на Общинската програма за намаляване риска от бедствия.
	Секретаря на ОбСНРБ и мл. експерт УК и ОМП

	
	Създаване на механизъм за взаимодействие на Общинската администрация със структурите на ЕСС.
	ОбСНРБ

	Изграждане на система за провеждане на обучения, тренировки и учения на съставните части на единната спасителна система, включваща и механизми за мониторинг и оценка.
	Разработване на механизми за извършване на оценка и анализ на предприетите действия непосредствено преди, по време на и след бедствия.
	МВР-РСПБЗН

	
	Участие в провежданите на обучения тренировки и учения на ОбНРБ  и единната спасителна система (ЕСС).
	ОбСНРБ и частите на ЕСС

	Проверка и поддържане на системите за ранно предупреждение и оповестяване
	Преглед и проверка на средствата за оповестяване, намиращи се в наслените места в общината.
	МВР-РСПБЗН, Секретаря на ОбСНРБ и мл. експерт УК и ОМП

	Ефективно възстановяване след бедствия при задължително спазване на принципа „да изградим отново, но по-добре“.
	Извършване на оценка на потребностите след бедствия.
	Общинска администрация

	
	Планиране и възстановяване след бедствия при спазване на принципа „да изградим отново, но по-добре“.
	Общинска администрация

	
	Строителството на сградите да отговаря на изискванията на Закона за устройство на територията и при възможност да бъде застраховано.
	Общинска администрация

	Въвеждане на механизми за осигуряване на свързаност между отделните сектори по отношение на намаляването на риска от бедствия.
	Мерки за намаляване на риска от бедствия.
	Общинска администрация

	
	Изготвяне на доклади с приоритетните дейности за намаляване на риска от бедствия, за които е необходимо финансиране.
	ОбСНРБ

	
	Актуализиране на списъка на свлачищата на територията на общината.
	Общинска администрация

	
	Актуализиране на план „Наводнения“ при необходимост, като се вземе предвид промените в климата.
	Секретаря на ОбСНРБ и мл. експерт УК и ОМП

	
	Извършване на превантивни дейности с цел намаляване риска от наводнения на потенциално опасните местата.
	Общинска администрация

	Повишаване ефективността на инвестициите, включително чрез иновативни решения, за намаляване на риска от бедствия и недопускане възникване на нови рискове.
	Почистване на речните корита, поддържане в изправност отводнителните канали и шахти. 
	Общинска администрация

	
	Проверка на състоянието на язовирите (язовирните стени и съоръженията към тях), поддържане на постоянни контакти с концесионерите с цел недопускане на аварийни ситуации.
	Секретар на ОбСНРБ, мл. експерт УК и ОМП и оператор на язовирни стени

	
	Поддържане и проверка свлачища
Предприемане на действие по укрепване на новообразувано свлачище.
	Общинска администрация




III. ИЗПЪЛНЕНИЕ НА ОБЩИНСКАТА ПРОГРАМА ЗА НАМАЛЯВАНЕ НА РИСКА ОТ БЕДСТВИЯ.
	За изпълнение на общинската програма за намаляване на риска от бедствия се приема годишен план, който съгласно разпоредбата на чл. 6д, ал. 5 от ЗЗБ, задължително съдържа:
· оперативни цели;
· дейности;
· бюджет;
· срок за реализация;
· очаквани резултати;
· индикатори за изпълнение;
· отговорни институции.
	Изпълнението на Общинската програма за намаляване на риска от бедствия се осъществява посредством годишния план и се отчита с доклад за състоянието на защитата при бедствия, който съдържа информация за реализираните мерки и идентифицираните предизвикателства. Докладът се базира на информацията получена от изпълнението на заложените в плана дейности.
	Съгласно чл. 65б от ЗЗБ Общинският съвет за намаляване на риска от бедствия изготвя годишен доклад до Областният съвет за намаляване на риска от бедствия за състоянието на защитата при бедствия на територията на общината.

IV. ФИНАНСИРАНЕ
	Източници на финансиране на дейностите за изпълнение на Общинската програма за намаляване риска от бедствия са общинския бюджет, национално финансиране, фондовете на ЕС и други международни организации.
	Когато финансирането на дейностите по Общинската програма е за сметка на общинския бюджет, финансовите средства се осигуряват в рамките на одобрения бюджет на Община Враца за съответната година.
	От съществено значение е дейностите да водят до решаване на конкретни проблеми, свързани с намаляване на риска от бедствия и/или повишаване на готовността, и/или изграждане на способности за реагиране на общинско ниво.

V. ЗАКЛЮЧЕНИЕ
	Програмата за намаляване риска от бедствия на Община Враца се изготвя за периода 2021 г. – 2025 година, като ще бъде изпълнявана и отчитана всяка календарна година. 
	С реализиране на програмата рискът за общината ще бъде намален или ликвидиран. Това от своя страна ще доведе до намаляване броя на потенциално застрашени или пострадали хора, минимизиране на здравните и екологични рискове, запазване на инфраструктурата, културното и историческото наследство.


ИЗГОТВИЛ:
КАЛИН КАМЕНОВ 
КМЕТ НА ОБЩИНА ВРАЦА
И ПРЕДСЕДАТЕЛ НА ОБЩИНСКИЯ СЪВЕТ 
ЗА НАМАЛЯВАНЕ НА РИСКА ОТ БЕДСТВИЯ

